10. การควบคุมภายใน 

บริษัทยึดถือหลักการบริหารจัดการองค์กรบนพื้นฐานของความถูกต้องและโปร่งใสตามหลักการกำกับดูแลกิจการที่ดี
ซึ่งเป็นรากฐานที่ก่อให้เกิดประสิทธิภาพและประสิทธิผลด้านการควบคุมภายในของบริษัท

ในการประชุมคณะกรรมการบริษัทครั้งที่ 1/2554 เมื่อวันที่ 16 กุมภาพันธ์ 2554
โดยมีคณะกรรมการตรวจสอบทั้งสามท่านเข้าร่วมประชุมด้วย
มีการประเมินความเพียงพอและความเหมาะสมของระบบควบคุมภายในของบริษัทประจำปี 2553
โดยการซักถามข้อมูลจากฝ่ายบริหาร และพิจารณาแบบประเมินที่ฝ่ายบริหารจัดทำ
โดยได้สรุปความเห็นเกี่ยวกับระบบควบคุมภายในด้านต่างๆ ดังนี้

องค์กรและสภาพแวดล้อม

ผู้บริหารและพนักงานมีทัศนคติที่ดีทำงานร่วมกันอย่างเป็นทีมเวิร์ค
การบริหารจัดการเป็นไปตามแนวทางของหลักการกำกับดูแลกิจการที่ดีและเอื้อต่อการควบคุมภายใน
ให้ความสำคัญต่อการมีศีลธรรม จรรยาบรรณ และความซื่อสัตย์สุจริต
เหมาะสมต่อการพัฒนาการควบคุมภายใน และดำรงไว้ซึ่งการควบคุมภายในที่มีประสิทธิผล
โครงสร้างองค์กร
การมอบอำนาจหน้าที่ความรับผิดชอบและจำนวนผู้ปฏิบัติงานมีจำนวนเหมาะสมกับงานที่ปฏิบัติ
นโยบายและการปฏิบัติด้านบุคลากรเหมาะสมในการจูงใจ และสนับสนุนผู้ปฏิบัติงาน
สภาพแวดล้อมของการควบคุมของบริษัทโดยภาพรวมจึงมีความเหมาะสม
และมีส่วนทำให้การควบคุมภายในเพียงพอและมีประสิทธิผล

ด้านการบริหารความเสี่ยง

บริษัทมีการกำหนดนโยบายการบริหารความเสี่ยงองค์กร
โดยมีคณะกรรมการบริหารความเสี่ยงทำหน้าที่กำกับดูแลและกำหนดกรอบความเสี่ยงเพื่อการบริหารจัดการในภาพรวมองค์กร
ให้อยู่ในระดับที่เหมาะสม มีประสิทธิภาพ มีประสิทธิผล และสอดคล้องกันในแต่ละสภาวการณ์
โดยมีคณะทำงานชุดย่อยของหน่วยงานต่างๆบริหารความเสี่ยงงานที่อยู่ในความรับผิดชอบตามกรอบแนวทางที่กำหนด
ซึ่งครอบคลุมความเสี่ยงทางการบริหาร การเงิน การประกอบธุรกิจ การปฏิบัติการ
การบริหารและการจัดการ ความปลอดภัย อาชีวอนามัย และสิ่งแวดล้อม และความเสี่ยงสำคัญอื่นๆ
ที่เกี่ยวเนื่องกับการประกอบธุรกิจของบริษัท

การควบคุมการปฏิบัติงานของฝ่ายบริหาร

บริษัทมีการกำหนดนโยบาย วิธีปฏิบัติงานและกิจกรรมเพื่อการควบคุม
ซึ่งจะทำให้ผู้ปฏิบัติงานได้ตระหนักถึงความเสี่ยงที่อาจเกิดขึ้นและเพิ่มความระมัดระวังในการปฏิบัติงานมากขึ้น
เพื่อสามารถปฏิบัติงานให้สำเร็จตามวัตถุประสงค์ เช่น

-   ด้านการบริหาร บริษัทกำหนดวิสัยทัศน์
    พันธกิจและวัตถุประสงค์ขององค์กรเป็นลายลักษณ์อักษรและสื่อความให้บุคลากรทุกคนเข้าใจ
    เพื่อให้การดำเนินงานบรรลุตามวัตถุประสงค์ พร้อมทั้งมีการวางแผนการดำเนินงาน
    การจัดสรรทรัพยากร งบประมาณ และอัตรากำลัง นอกจากนี้ได้มีการกำหนดกระบวน
    การทำงาน และมีการติดตามผลเพื่อให้บุคคลากรปฏิบัติงานอย่างมีประสิทธิภาพ ประสิทธิผล
    และปฏิบัติตามกฎหมาย ระเบียบข้อบังคับ และมาตรฐานที่กำหนด

-   ด้านการบัญชี-การเงิน บริษัทมีการกำหนดระเบียบการควบคุมภายในเกี่ยวกับการเก็บเงิน
    รักษาเงิน การรับจ่ายเงิน เงินฝากธนาคาร และเงินสำรองค่าใช้จ่าย
    โดยมีการบันทึกบัญชีครบถ้วนถูกต้องและสม่ำเสมอ

-   ด้านการจัดซื้อจัดจ้าง
    บริษัทได้จัดตั้งศูนย์จัดซื้อกลางเพื่อควบคุมระเบียบและข้อกำหนดว่าด้วยการพัสดุ
    เพื่อนำไปปฏิบัติในการจัดซื้อจัดจ้าง
    ซึ่งได้กำหนดหน้าที่ความรับผิดชอบในกระบวนการจัดซื้อจัดจ้างไว้อย่างชัดเจน เช่น
    อำนาจการอนุมัติ การกำหนดความต้องการพัสดุการตรวจรับ การควบคุมและการเก็บรักษาพัสดุ

-   ด้านการบริหารทรัพยากรบุคคล
    มีกระบวนการสรรหาเพื่อให้ได้บุคคลากรที่มีความรู้ความสามารถตามที่กำหนด
    มีระบบค่าตอบแทนที่เหมาะสมและเป็นธรรม มีการจัดโครงสร้างองค์กรแต่ละส่วนงาน
    กำหนดหน้าที่ความรับผิดชอบ มาตรฐานการปฏิบัติงาน และระบบติดตามผลไว้อย่างชัดเจน
    มีระบบการให้ข้อมูลและการสื่อสารที่มีประสิทธิภาพเพียงพอ

ระบบสารสนเทศและการสื่อสารข้อมูล

บริษัทมีระบบข้อมูลสารสนเทศที่เกี่ยวเนื่องกับการปฏิบัติงาน
การรายงานทางการเงินและการดำเนินงาน การปฏิบัติตามนโยบายและระเบียบปฏิบัติต่างๆ
ที่ใช้ในการควบคุมและดำเนินกิจกรรมขององค์กร
รวมทั้งข้อมูลสารสนเทศที่ได้จากภายนอกองค์กรมีการสื่อสารไปยังผู้บริหารและผู้ปฏิบัติงานภายในองค์กร
ในรูปแบบที่ช่วยให้ผู้รับข้อมูลสารสนเทศปฏิบัติหน้าที่ตามความรับผิดชอบได้อย่างมีประสิทธิภาพและประสิทธิผล
และให้ความมั่นใจว่ามีการติดต่อสื่อสารภายในและภายนอกองค์กรที่มีผลทำให้องค์กรบรรลุวัตถุประสงค์ตามเป้าหมายที่กำหนดไว้

ระบบการติดตาม

บริษัทมีการติดตามประเมินผลการควบคุมภายในและประเมินคุณภาพการปฏิบัติงาน
โดยการกำหนดวิธีปฏิบัติงานในการติดตามผลการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของกระบวนการปฏิบัติงานตามปกติของฝ่ายบริหาร
ผู้ควบคุมงานและผู้มีหน้าที่เกี่ยวข้อง
นอกจากนี้ได้มีการประเมินผลโดยการตรวจสอบของสำนักตรวจสอบภายในตามแผนการตรวจสอบประจำปี
ซึ่งคณะกรรมการตรวจสอบจะสอบทานผลการดำเนินงานการบริหารความเสี่ยงของบริษัทอย่างสม่ำเสมอ
และหากพบข้อที่ควรปรับปรุง ได้มีการเสนอแนะแนวทางการแก้ไขและ/หรือวิธีการปฏิบัติ
เพื่อให้ความมั่นใจว่าข้อตรวจพบจากการตรวจสอบและการสอบทานนั้นได้รับการพิจารณาสนองตอบและมีการบริหารจัดการแก้ไขข้อบกพร่องนั้นแล้ว

จากการประเมินระบบการควบคุมภายในของบริษัททั้ง 5 ด้านข้างต้น
คณะกรรมการบริษัทมีความเห็นเป็นไปตามแนวทางเดียวกันกับคณะกรรมการตรวจสอบว่า
บริษัทมีหลักการปฏิบัติที่ชัดเจนเพื่อให้พนักงานปฏิบัติงานอย่างมีระบบ
สามารถบริหารงานได้อย่างมีประสิทธิภาพ มีการประเมินและวิเคราะห์สถานการณ์
เหตุการณ์ที่เป็นภาวะความเสี่ยงในเชิงธุรกิจ ทั้งปัจจัยภายในและปัจจัยภายนอก
เพื่อการจัดให้มีการบริหารความเสี่ยงอย่างเหมาะสม โดยมีระบบการควบคุมภายในด้านต่างๆ
รวมทั้งระบบการควบคุมภายใน ในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอและสอดคล้องกับนโยบายของบริษัท

รายงานของคณะกรรมการตรวจสอบ

เรียน ท่านผู้ถือหุ้น

ประชุมคณะกรรมการบริษัทครั้งที่ 3/2553 วันที่ 13 พฤษภาคม 2553 ได้มีมติแต่งตั้ง นางอรดี
รุ่งเรืองโรจน์ นางวัชนี วัฒนถวัลย์วงศ์ และนายเกรียงศักดิ์ ศรีไพศาล
เป็นคณะกรรมการตรวจสอบของบริษัทในปี 2553 อีกวาระหนึ่ง โดยมีวาระการดำรงตำแหน่ง 1
ปีนับแต่วันที่ 13 พฤษภาคม 2553 เป็นต้นไป
คณะกรรมการตรวจสอบประกอบด้วยกรรมการอิสระจำนวน 3 ท่าน
กรรมการทุกท่านมีคุณสมบัติเหมาะสมตามที่ตลาดหลักทรัพย์แห่งประเทศไทยกำหนด
โดยมีเลขานุการบริษัททำหน้าที่เป็นเลขานุการคณะกรรมการตรวจสอบ
กรรมการตรวจสอบปฏิบัติหน้าที่ตามที่ได้รับมอบหมายจากคณะกรรมการบริษัท
และรายงานผลการประชุมคณะกรรมการตรวจสอบต่อที่ประชุมคณะกรรมการเป็นวาระประจำ

ในรอบปี 2553 คณะกรรมการตรวจสอบมีการประชุมร่วมกันรวม 12 ครั้ง
โดยมีฝ่ายบริหารและผู้สอบบัญชีเข้าร่วมประชุมตามวาระอันควร
ได้ร่วมประชุมกับคณะกรรมการบริษัทอีก 5 ครั้ง สาระสำคัญของการปฏิบัติงานในรอบปี 2553
สรุปได้ดังนี้

1.  ดูแลรายงานทางการเงินของบริษัทให้มีการปฏิบัติตามมาตรฐานการบัญชีที่รับรองทั่วไปและมีการเปิดเผยข้อมูลอย่างเพียงพอ
    ได้รับทราบรายงานและพิจารณาข้อชี้แจงจากฝ่ายบริหารอย่างเพียงพอ
    สอบทานงบการเงินรายไตรมาสและงบการเงินประจำปีก่อนนำเสนอคณะกรรมการบริษัทอนุมัติ
    เพื่อนำส่งตลาดหลักทรัพย์ฯ
    พิจารณาร่วมกับฝ่ายบริหารและผู้สอบบัญชีถึงผลกระทบของการถือปฏิบัติตามมาตรฐานการบัญชีฉบับใหม่ปี
    2554

2.  ดูแลให้บริษัทมีระบบการควบคุมภายในที่เหมาะสมและมีประสิทธิภาพ
    โดยพิจารณาจากรายงานของสำนักตรวจสอบภายใน รายงานของผู้สอบบัญชี
    และแบบประเมินความเพียงพอของระบบการควบคุมภายในโดยคณะกรรมการบริษัท
    สอบทานผลการตรวจสอบและติดตามการแก้ไขข้อบกพร่องของระบบการควบคุมภายในโดยฝ่ายบริหาร
    ตลอดจนการพัฒนางานด้านการตรวจสอบให้มีประสิทธิภาพมากขึ้น ทั้งนี้ สำนักตรวจสอบภายใน
    รายงานผลตรงต่อคณะกรรมการตรวจสอบ พิจารณาอนุมัติแผนการตรวจสอบประจำปี 2553
    งบประมาณ บุคลากรของสำนักตรวจสอบภายใน
    เพื่อให้เกิดความมั่นใจว่าบริษัทยังคงมีระบบการควบคุมภายในที่เหมาะสมกับสภาพธุรกิจ
    และได้ดำเนินการปรับปรุงระบบการควบคุมภายในในส่วนที่เป็นจุดอ่อนที่มีสาระสำคัญอย่างต่อเนื่อง

3.  ดูแลให้บริษัทมีการประเมินความเสี่ยงในด้านต่างๆ
    อย่างเหมาะสมเพื่อประโยชน์ในการบริหารความเสี่ยงของบริษัททางด้านการลงทุนในธุรกิจใหม่
    การดำเนินธุรกิจ การบริหารจัดการ และด้านการเงิน

4.  สอบทานรายการที่เกี่ยวโยงกันและร่วมพิจารณาอนุมัติรายการที่เกี่ยวโยงกันที่เกิดขึ้น เช่น
    การว่าจ้างและการค้ำประกันบริษัทที่เข้าข่ายรายการที่เกี่ยวโยงกันตามประกาศของตลาดหลักทรัพย์ฯ
    คณะกรรมการตรวจสอบไม่พบการกระทำที่เป็นการฝ่าฝืนข้อกฎหมายหรือข้อกำหนดของตลาดหลักทรัพย์ฯ

5.  ทบทวนกฎบัตรคณะกรรมการตรวจสอบเพื่อให้มั่นใจว่าได้มีการปฏิบัติงานครบถ้วนตามที่ได้รับมอบหมาย
    และหน้าที่ความรับผิดชอบสอดคล้องกับแนวทางปฏิบัติที่ดีของตลาดหลักทรัพย์แห่งประเทศไทย
    และเหมาะสมกับธุรกิจของบริษัท

6.  พิจารณาและเสนอต่อคณะกรรมการบริษัทเพื่อนำเสนอที่ประชุมผู้ถือหุ้นในการแต่งตั้ง นายชัยกรณ์
    อุ่นปิติพงษา ดร.วิรัช อภิเมธีธำรง และ นายอภิรักษ์ อติอนุวรรตน์ แห่งสำนักงาน ดร.วิรัช
    แอนด์ แอสโซซิเอทส์ เป็นผู้สอบบัญชีสำหรับปี 2553 เป็นปีที่ 4

7.  ทบทวนและให้ความเห็นเพิ่มเติมในการจัดทำงบประมาณประจำปีของบริษัท

  (นางอรดี รุ่งเรืองโรจน์)

  ประธานคณะกรรมการตรวจสอบ